জিদানের হাত ধরে জার্মান ফুটবলের রাজত্ব পুনরুদ্ধার চায় বায়ার্ন
বুন্দেসলিগায় বায়ার্ন মিউনিখের টানা ১১ বছরের রাজত্বের পতন ঘটেছে এবার। বায়ার্নের সাবেক খেলোয়াড় জাবি আলোনসোর কোচিংয়ে পাঁচ ম্যাচ বাকি থাকতে শিরোপা উৎসব করেছে বেয়ার লেভারকুসেন। 







ঘুরে দাঁড়ানোর অভিযানে আগামী মৌসুমে আলোনসোকে তাদের নতুন কোচ হিসাবে নিতে চেয়েছিল বায়ার্ন। কিন্তু আলোনসো লেভারকুসেনে থেকে যাওয়ার ঘোষণা দেওয়ায় এবার ফরাসি কিংবদন্তি জিনেদিন জিদানের দিকে হাত বাড়িয়েছে বায়ার্ন। 




স্প্যানিশ ক্রীড়া দৈনিক মার্কা জানিয়েছে, আগামী মৌসুমে জিদানের হাত ধরে জার্মান ফুটবলের রাজত্ব পুনরুদ্ধার করতে চায় বাভারিয়ানরা। মৌসুম শেষে বায়ার্ন ছাড়ার ঘোষণা আগেই দিয়েছেন বর্তমান কোচ টমাস টুখেল।
২০২১ সালের জুনে দ্বিতীয় মেয়াদে রিয়াল মাদ্রিদের কোচের দায়িত্ব ছাড়ার পর কোচিং থেকে দূরে আছেন জিদান। পিএসজি ও জুভেন্টাসের কোচ হওয়ার প্রস্তাব ফিরিয়ে দিয়েছেন একাধিকবার। আপাতত ফ্রান্স জাতীয় দলের কোচ হওয়ার সুযোগ না থাকায় তিন বছর বিরতির পর আবার নাকি ক্লাব কোচিংয়ে ফেরার সিদ্ধান্ত নিয়েছেন সবার প্রিয় জিজু।
বিষয়টি জানতে পেরে জিদানের এজেন্টের সঙ্গে যোগাযোগ করে আলোচনা শুরু করেছে বায়ার্ন। এখন ব্যাটে-বলে মিলে গেলে আগামী মৌসুমে বায়ার্নের ডাগআউটে দেখা যাবে ১৯৯৮ বিশ্বকাপজয়ী ফরাসি গ্রেটকে।

বুন্দেসলিগায় বায়ার্ন মিউনিখের টানা ১১ বছরের রাজত্বের পতন ঘটেছে এবার। বায়ার্নের সাবেক খেলোয়াড় জাবি আলোনসোর কোচিংয়ে পাঁচ ম্যাচ বাকি থাকতে শিরোপা উৎসব করেছে বেয়ার লেভারকুসেন।